范成大
游仰山谒小释迦塔，访孚惠二王遗迹，赠长老
堵田溪渊清洄洄，梅洲问路寒云堆。
连空磴道虯尾滑，竹舆直上无梯阶。
苍官来迎夹道立，相逢无言心眼开。
翠微中断雪涧吼，两耳不办供喧豗。
林间静极成断相，政要万壑号风雷。
山如莲盆绕金地，龙官避席余苍崖。
祖师抱膝坐古塔，大禅海浪翻天来。
腾空狡狯我未暇，拄杖踏湿撞莓苔。
问龙亦借一席地，解包听雨眠西斋。
当年公案忌错举，神通佛法同坑埋。
混融庵中的的意，笑我舌本空崔巍。
兹事且置饱喫饭，稊田米贱如黄埃。